SKRIFTLIG FORESPØRGSEL E-2409/02

af Bob van den Bos (ELDR) til Rådet

(7. august 2002)

Om: Sudan

Den 20. juli 2002 undertegnedes i Kenya en principaftale om fred mellem den sudanesiske regering og Det Sudanesiske Folks Befrielseshær SPLA. Dermed skal der gøres en ende på den 19 år lange borgerkrig, hvor omkring 2 millioner mennesker har mistet livet.

Hvorledes bedømmer Rådet denne principaftale?

Hvilke følger har denne aftale for forbindelserne mellem Den Europæiske Union og Sudan?

Vil Den Europæiske Unions bistandskontakt med Sudan blive udvidet i den forbindelse? I bekræftende fald hvorledes?

Svar

(6. februar 2003)

Den Europæiske Union så med tilfredshed på den aftale, som den sudanske regering og SPLM/A nåede frem til den 20. juli 2002 i Machakos (Kenya) om de mest omstridte punkter, nemlig retten til selvbestemmelse for befolkningen i det sydlige Sudan samt spørgsmålet om stat og religion. EU opfordrede begge parter i konflikten i Sudan til at slutte op om aftalen og fortsætte forhandlingerne for at nå frem til en samlet fredsaftale. Den anerkendte den afgørende rolle, som eksterne partnere spillede for, at resultatet kunne nås, og bekræftede, at den kraftigt støtter især IGAD-processen og Kenyas rolle som mægler i denne (erklæring fra formandskabet på EU's vegne, der blev offentliggjort den 23. juli).

På trods af genoptagelsen af fredsforhandlingerne den 12. august fandt der fortsat en række militære aktioner sted i den sydlige del af Sudan, og da SPLM/A-styrker indtog den strategiske by Torit den 1. september, suspenderede regeringens forhandlere drøftelserne den 2. september og blev kaldt tilbage til Khartoum. Som reaktion herpå udsendte formandskabet på EU's vegne endnu en erklæring den 5. september, hvori den gav udtryk for dyb bekymring over suspensionen af fredsforhandlingerne i Machakos. EU, der fuldt ud støtter de internationale bestræbelser for at bringe begge parter tilbage til forhandlingsbordet, understregede konsekvenserne af et fuldstændigt sammenbrud i fredsprocessen og omkostningerne i form af yderligere tab af menneskeliv, økonomisk dødvande og bremset udvikling.

Fredsforhandlingerne i Machakos blev genoptaget den 14. oktober 2002 mellem Sudans regering og Det Sudanesiske Folks Befrielsesbevægelse. Men selv om der den 15. oktober blev undertegnet en aftaleprotokol om indstilling af fjendtlighederne, er disse brudt ud på ny i det sydlige Sudan, uden at dette dog forhindrer forhandlingerne i at fortsætte.

Formandskabet gav på Den Europæiske Unions vegne i en erklæring af 6. november 2002 om uhindret humanitær adgang i Sudan udtryk for EU's tilfredshed med undertegnelsen af denne aftale, hvori de to parter forpligter sig til at give uhindret humanitær adgang til alle de områder og alle de mennesker, der befinder sig i en mangelsituation. EU støttede fortsat uden forbehold IGAD-fredsprocessen og udtrykte tilfredshed med Kenyas afgørende rolle i denne proces.

EU finder, at den humanitære situation i Sudan stadig er katastrofal, især i de regioner, der i længere tid har været afskåret fra humanitær bistand. I betragtning af at donorsamfundet er parat til støtte De Forenede Nationer og deres partnere i indsatsen for konkret at sikre uhindret humanitær adgang i hele landet, herunder gennemføre evalueringer af behov og sikkerhed, har EU understreget betydningen af at sørge for alle bistandsarbejderes sikkerhed i forbindelse med gennemførelsen af de humanitære programmer i hele Sudan.